Hypothese del ancian astronautas

Le hypothese del ancian astronautas o hypothese del paleocontacto es le insimul de ideas, disveloppate a partir del medio del seculo 20, que suggere un contacto inter civilisationes alien e le ancian civilisationes human, como Sumer, le Egypto antique e le civilisationes precolombian. Iste typo de theorias non es generalmente acceptate a scala scientific-academic, foris alicun exceptiones (como pro exemplo le astronomo e mathematico Josef Allen Hynek), e illo se insere sovente in le ample campo speculative del polemica astroarcheologic o paleoastronautic.

 Origines 
Le hypotheses super un supponite contacto inter le ancian civilisationes human e esseres alien se popularisava a partir del annos 1960 e super toto in le annos 1970, con le publication del libros de Erich von Däniken e Peter Kolosimo e particularmente del supervenditas de Kolosimo Non è terrestre [Illo non es terrestre] (1969) e Astronavi sulla preistoria [Astronautas in le prehistoria] (1972). Posteriormente reprendeva iste hypothese scriptores como Zecharia Sitchin e Edgar Cayce. Totevia, le substrato de iste theorias ja habeva essite elaborate alicun annos antea, immediatemente depost le annos 1950, con le nascentia del ufologia juncto con le prime testes documentate de observationes de OVNIs. Iste thema se univa al argumentos ja elaborate per Charles Fort super le apparente incoherentia chronologic de alicun artefactos e al renovate interesse popular del annos sexanta pro le ancian civilisationes e lor mythologias.

 Ideas principal 
Il ha diverse ideas e hypotheses super le paleocontacto:

 Le homine essera le resultato de un creation guidate o de experimentos genetic effectuate per extraterrestres super le hominides (que usque iste puncto se haberea disveloppate in maniera natural super le Terra, secundo le theorias de Darwin, e in consequentia con nulle contradiction apparente) con le finalitate de facer los evolver plus rapidemente: dunque, le adaptamento evolutionari e le neocreationismo ambes esserea real. Le argumento principal pro sustener iste idea se refere al tempore relativemente breve empleate per le homo sapiens (300.000 annos) pro attinger un nivello evolutionari sin precedentes in altere organismos existente desde centos milliones de annos.
 Le homine haberea habite contacto con esseres alien ab le tempores le plus remote. Iste esseres esserea le divinitates del societates ancian e haberea essite representate in diverse picturas e obras de arte, tanto ben in le antiquitate (egyptianos, mayas, aztecas, populos de Mesopotamia, romanos) como in le Medie Etate. Altere indicios esserea occulte in textos religiose, como le Biblia o le Ramayana, o in obras de character historic. Alicun picturas del renascentia o medieval, specialmente de character religiose, que representa Deo, su Filio e le angelos, monstrarea in le celo naves spatial, a vices mesmo equipate per angelos.
 Le existentia de ooparts, in altere parolas, de "objectos foras de loco", como "foras del tempore", que ducerea a pensar que le homine e su technologia es multo plus ancian que lo que affirma le archeologia official.

 Bases 
Secundo le defensores del hypothese, il haberea numerose locos con ancian ruinas e jacimentos archeologic que demonstrarea le contacto con extraterrestres, alicun del quales esserea construite con tante habilitate que illos suggererea le utilisation de technologias non human. Le ufologos prende como provas indiciari alicun famose jacimentos archeologic (inter illos Giza, Baalbek, Yonaguni, le Lineas de Nazca, le monolithos de Stonehenge) e representationes, gravures e statuettas (de America del Sud e del Nord, tanto como insulas del Pacifico e Australia), pro sustener lor hypotheses super un supponite contacto inter populos human primitive e formas de vita alien, que haberea essite reguardate como "angelos", "spiritos", "deos" o "semideos" per iste populos.

De altere parte, le theoreticos del ancian astronautas interpreta litteralmente le ancian litteratura sumer e le textos sacrate producite per ancian civilisationes del planeta, e illes signala diverse fragmentos como possibile provas de un contacto a scala planetari. Specialmente on sole citar le Epopeia de Gilgamesh e alicun libros del Biblia, como illos de Ezekiel o del Genesis.

Un exemplo classic es illo del vimanas, machinas volator que appare in le ancian litteratura indian. Ibi se narra super battalias aeree in le quales on utilisa armamento diverse, mesmo bombas, e se include informationes technic e procedimentos de volo super iste apparatos.

Nonobstante, on nunquam ha trovate ulle proba scientific que demonstra le hypothese del ancian astronautas, e tote le elementos apportate per su defensores pote esser explicate in maniera scientific sin le necessitate de recurrer al extraterrestres.Fanta-archeologia. CICAP. (in italiano)

 Criticas 
Alan F. Alford, autor de Gods of the New Millennium [Deos del nove millennio] (1996), es un ex-adherente del hypothese del ancian astronautas. Un grande parte de su travalio se basa in le theorias de Sitchin. Totevia, in nostre dies ille trova fallace le hypothese de Sitchin. Depost un analyse plus profunde, ille affirma: "Io ha nunc le firme conviction que iste divinitates personificava le cadita del celo, in altere parolas, le descension del deos esseva un representation poetic del mytho del cataclysmo, que face parte del ancian religiones de Oriente proxime". Ancient Astronauts . Eridu.co.uk. (in anglese)

In un articulo de 2004 in le magazin Skeptic,Charioteer of the Gods. Jcolavito.tripod.com, 2001-03-10. (in anglese) Jason Colavito sustene que von Däniken haberea plagiate multe del conceptos del libro Le matin des magiciens [Le retorno del magos], scribite per Louis Pawels in collaboration con Jacques Bergier, e que iste libro, a su vice, esseva forte influentiate per le Mythos de Cthulhu, e dunque, que le nucleo del hypothese del ancian astronautas ha su origine in le narrationes de H. P. Lovecraft The Call of Cthulhu [Le appello de Cthulhu] e At the Mountains of Madness [In le montanias del follia].

Le communitate christian creationista es multo critic contra multes ex le ideas del hypothese del ancian astronautas. In su libro Crash Go the Chariots, publicate in 1972, le scriptor creationista Clifford A. Wilson prova discreditar tote le argumentos proportionate in le obra de von Däniken Chariots of the Gods [Carros del deos].Wilson, Clifford. Crash Go the Chariots, Lancer Books, 1972

 Referentias 

Categoria:Ufologia